**Anexa nr. 9**

***la statut***

**Principalele funcțiuni economice**

Resursele pe care se bazează potențialul economic al Comunei Dragomirești sunt în mare parte resurse proprii (fond silvic, faună şi floră forestieră, agricultură, viticultură, zootehnie, păşuni, fâneţe, etc.). Profilul de bază al comunei fiind agricol este specializat îndeosebi pe agricultură și creșterea animalelor.

Structura pe ramură a agenţilor economici privaţi este determinată în mare parte de activităţile comerciale, agricultură, silvicultură, prelucrare lemn, servicii medicale, servicii universale.

Apropierea la 35 km de Municipiul Vaslui, 48 km de Bacău și accesul excelent la căile de comunicaţie principale, conferă Comunei Dragomireşti numeroase avantaje economice.

În Comuna Dragomireşti cel mai mare procent din suprafaţa fondului funciar este deţinut de terenul agricol cu activităţi economice aferente zonei.

***Producţia vegetală***

Comuna Dragomireşti este caracterizată de un relief cu aspect colinar, cu un grad mare de fragmentare, sub forma unor culmi interfluviale orientate de la nord spre sud și separate de o reţea hidrografică consecventă.

Specificul localităţii este agricol şi zootehnic. Solul este favorabil culturilor de cereale, legumiculturii şi viticulturii.

Terenul arabil al localităţii este de 3.266 ha și se cultivă: porumb, grâu, orzoaică, orz, floarea soarelui, etc.

Aproximativ 440 ha de teren sunt lucrate de 3 societăţi agricole. Pe raza comunei există și un specialist agricol în cadrul primăriei.

***Zootehnia***

Creşterea animalelor, în special a bovinelor, ovinelor şi caprinelor este o activitate tradiţională a populaţiei din zona rurală și există potenţial pentru realizarea de producţii care să acopere necesarul intern și care să aducă un aport considerabil, prin export, la veniturile producătorilor.

Relieful colinar conferă zonei posibilităţi propice pentru creşterea animalelor domestice. Prezenţa unor importante suprafeţe de păşuni de 1.161 ha și 67 ha de fâneţe favorizează exploatarea acestui segment.

***Pomicultura***

În ultimii ani sectorul pomicol a fost într-un declin constant, cu consecinţe negative nu doar asupra dezvoltării economice a mediului rural ci şi asupra calităţii vieţii comunităţilor din zonele pomicole tradiţionale şi asupra contribuţiei acestui sector la protejarea mediului.

Zona colinară, structura solului şi climatul din zonă permit dezvoltarea pomilor fructiferi, dar deocamdată pomii fructiferi existenţi sunt în gospodăriile particulare, fiind pomi răzleţi. Se doreşte pe viitor înfiinţarea unei livezi de meri pe o suprafaţă de 2,7 ha. Mărul este preferat de pomicultorii vasluieni.

***Viticultura***

Viticultura are o tradiţie îndelungată în Vaslui şi reprezintă un sector cu un mare potenţial pentru atragerea investitorilor.

Viile din Vaslui fac parte din regiunea viticolă “Dealurile Moldovei”, cu podgorii de renume ca: Podgoria Huşi (cu centrele viticole de la Huşi, Avereşti, Vutcani, Murgeni, Vaslui) şi Podgoria Colinele Tutovei (cu centrele viticole de la Iana și Tutova).

Podgoria Colinele Tutovei este situată în sudul Podişului Moldovei, respectiv în sud-estul Colinelor Tutovei şi în nord-vestul Colinelor Covurluiului, separate de culoarul văii Bârladului și se remarcă prin vinurile: Riesling Italian, Fetească regală, Aligoté, Băbească neagră, Cabernet Sauvignon, Merlot, Fetească neagră.

Viticultura reprezintă o preocupare veche a localnicilor din această zonă. Dovada o reprezintă vasele și uneltele specifice acestei îndeletniciri (ciubăr, troc, etc.), aflate nu numai la muzeele vitivinicole, dar şi în inventarul actual al localnicilor.

Deşi preocupările vitivinicole sunt foarte vechi, podgoria Colinele Tutovei a început să se contureze după invazia filoxerei, ajungând în forma actuală în a doua jumătate a secolului al XX-lea.

Pe teritoriul Comunei Dragomireşti, suprafaţa cultivată cu viţă de vie hibridă este de 82 ha.

***Legumicultura***

În Comuna Dragomireşti se cultivă tomate, varză, cartofi, ceapă, usturoi, ardei, castraveţi, morcovi, vinete, pepeni, etc.

Cea mai mare suprafaţă este cultivată cu cartofi.

Suprafețele cultivate cu ceapă, usturoi, ardei, morcovi şi vinete ocupă suprafeţe de 1,7%.

***Silvicultura***

Teritoriul administrativ al comunei adăposteşte o suprafaţă de 1.917 ha de pădure, reprezentând aproximativ 26,19 % din suprafaţa sa totală.

Vegetaţia judeţului Vaslui include atât elemente specifice pădurilor central-europene (gorun, fag) cât şi specii floristice caracteristice stepelor şi silvostepelor continentale est-europene.